<classify> WAZIRI wa Mifugo na Uvuvi, Luhaga Mpina amezindua mkakati wa kitaifa wa kutafuta ufumbuzi wa kudumu wa migogoro ya wafugaji na watumiaji wengine ardhi iliyodumu kwa miaka mingi na kuunda kamati ya watu saba itakayozunguka mikoa yote nchini kufuatilia migogoro hiyo na kuimaliza kabisa.Migogoro hiyo hadi sasa imesababisha vifo vya watu, mifugo, kupotea kwa mali, umasikini na kuvunjika kwa amani. Kwa mujibu wa takwimu, hadi kufikia Oktoba mwaka huu, Tanzania ina jumla ya migogoro 1,095 kwenye maeneo mbalimbali nchini ambayo haijapatiwa ufumbuzi.Akizindua mkakati huo kitaifa katika Kijiji cha Mpeta wilayani Uvinza mkoani Kigoma, Mpina alisema Serikali ya Awamu ya Tano haiwezi kukubali wananchi wakaendelea kuuana kila siku kwa migogoro isiyoisha ambayo mingi inasababishwa na viongozi wa maeneo husika.Alitaja sababu ya kushamiri kwa migogoro hiyo kuwa ni matumizi holela ya ardhi, usimamizi dhaifu wa sheria, uvamizi mkubwa wa mifugo kutoka nje ya nchi, maeneo ya wafugaji kubadilishiwa matumizi na mashamba ya nyasi yaliyomilikishwa kutoendelezwa.Alizitaja sababu nyingine kuwa ni ufugaji wa kuhamahama, viongozi kugawa maeneo kwa zaidi mtu mmoja na mabadiliko ya matumizi ya ardhi. Alibainisha aina ya migogoro iliyopo nchini kuwa ni baina ya wafugaji na wakulima, hifadhi za taifa, ranchi za taifa, mashamba ya mifugo, maeneo ya kupumzishia mifugo, jamii zinazozunguka minada na mipaka ya vijiji na vijiji.Alisema mwaka 1967, Tanzania ilikuwa na watu milioni 11.9 ambao sasa wamefikia zaidi ya milioni 50 huku mifugo kwa mujibu wa sensa ya mwaka 1984 ilikuwa milioni 22, lakini sasa imefikia milioni 57, na shughuli za kilimo, mifugo na makazi nazo zikiongezeka.Mpina alisema mbali ya kuanzishwa kwa mkakati huo, pia ameunda Kamati maalumu ya wataalamu inayojumuisha maofisa saba waliobobea katika fani mbalimbali kutoka Ofisi ya Rais, Tamisemi, Wizara za Mifugo na Uvuvi, Ardhi, Nyumba na Maendeleo ya Makazi, Ofisi ya Mwanasheria Mkuu wa Serikali na Ofisi ya Rais.Alishangazwa kuona tume nyingi za kufuatilia migogoro hiyo zikiundwa na serikali pamoja na Bunge na kutoa mapendekezo mbalimbali ya kumaliza migogoro hiyo, lakini hadi sasa utekelezaji wa mapendekezo hayo sio wa kuridhisha na badala yake migogoro imeendelea kushamiri na kuleta uhasama na athari kubwa kwa jamii. Hivyo kamati hiyo itazunguka nchi nzima na kutoa suluhu ya kudumu ya migogoro.  <topic>: KITAIFA 